Sandton-vrou, dogter vasgetrek vir bedrog | Maroela Media
'n Ma en dogter van Sandton in Gauteng het Dinsdag in die landdroshof in Pietermaritzburg in KwaZulu-Natal verskyn op 35 aanklagte van bedrog.
Kapt. Nqobile Gwala, woordvoerder van die polisie, sê Shameem Joosub (65) en haar dogter, Fathima Joosub (29), is verlede week in dié provinsie vasgetrek nadat 'n soektog van stapel gestuur is.
Volgens Gwala is daar sake van bedrog teen die ma en dogter in onder meer Kaapstad, Phoenix, Alberton, Douglasdale, Sandton en Pietermaritzburg.
Hy sê die verdagtes sou glo geld van kliënte steel nadat hulle besprekings vir 'n pelgrimstog na die Sai Baba-sentrum in Indië deur die Ayka International Travels-maatskappy gemaak het.
"Wanneer die kliënte dan op die dag van hul reis by die lughawe aankom, sou hulle ingelig word dat hul kaartjies nie ten volle betaal is nie en hulle dus nie op hul reis kon gaan nie. Wanneer die kliënte die verdagtes probeer kontak het, was daar geen antwoord nie," sê Gwala.
Volgens hom het die eerste van dié voorvalle Januarie 2017 plaasgevind.
Albei vroue word tot 22 Maart in aanhouding gehou terwyl 'n ondersoek voortduur. Die polisie het intussen 'n beroep op slagoffers gedoen om vorendag te kom. Enigeen met meer inligting word versoek om Jonathan Padayachee by 074 898 4636 of 033 387 9651 te bel.
Ai tog wanneer leer mense ooit!
In vandag se tyd, met die geweldige hoeveelheid van inligting tot jou beskikking, is dit nie aanvaarbaar om nog ingedoen te word nie. Voor jy jou swaarverdiende geld aan 'n ander oorhandig is dit darem seker nie te veel gevra om 10 minute op Google te gaan kyk of dit 'n slenter is nie? Al hierdie slenters is reeds bekend.